**愛內里菜**（日文：あいうち りな，1980年7月31號—），係日本女歌手、生意人，模特兒出身。原名**垣內里佳子**（日文：かきうち りかこ），2013年改藝名叫**垣內RIKA**，2015年以真名再次活動，2018年改藝名叫**R**。2021年又以「愛內里菜」之名活動。

經歷
--

### 早年

愛內里菜係大阪府東大阪市人，屋企有一個細妹叫垣內求實子。佢細個已經好鍾意唱歌，成日響阿媽面前表演；再大個女啲，就學埋彈琴。因為佢把聲好高音，可以唱到好有透徹力嘅高音，同時又可以唱低音；加上佢彈琴又好叻，所以佢自細已經好想做藝人。

1998年，響帝塚山高等學校畢業之後，佢用真名響雜誌「Cawaii!」兼職做模特兒。1999年，當時仲係大學生嘅佢，響參加『SUPER STARLIGHT CONTEST』攞到獎後，決定做歌手，加入唱片公司GIZA studio。

### 演藝經歷

2000年3月23號，佢決定用「**愛內里菜**」做藝名，發表第一張單曲《Close To Your Heart》。同年10月25號，發表第四張單曲《戀愛是驚險、衝擊、懸疑》，係愛內第一次同《名偵探柯南》合作。其中響播漫畫個陣，主角江戶川柯南響呢首歌嘅伴奏下跳起Para Para，引起好多人熱議，令到愛內一炮而紅，呢首歌做咗佢嘅成名作。

2001年1月發表錄音室專輯《Be Happy》。同年6月22號，佢決定由同志社女子大學生活科學部食物營養科中退，同時都攞到營養師個牌照。10月3號，發表A面《NAVY BLUE》，係佢個人銷售量最高嘅作品。

2002年分別發表第九首單苗《I can't stop my love for you♥》同埋第二個錄音專輯《POWER OF WORDS》，其中《POWER OF WORDS》係佢出道以嚟花功夫最大嘅一套作品。

2003年，日本電視台直播棒球比賽。同年5月14號愛內出咗佢個人第十三首單曲《FULL JUMP》，同日係讀賣巨人對橫濱DeNA灣星嘅棒球比賽，日本電視台攞咗《FULL JUMP》嚟同讀買巨人撐場。但係愛內之後又話自己係阪神虎嘅Fans，惹嚟非議。同年12月31號，佢第一次參加紅白歌合戰，首歌正正就係《FULL JUMP》。

2004年，發表第十六首單曲《Dream×Dream》，後嚟就做咗名偵探柯南第八部劇場版銀翼的奇術師嘅主題曲。

2006年，先後發表兩首單曲《GLORIOUS/PRECIOUS PLACE》同《MIRACLE》，開始加入好多跳舞嘅元素。同年6月14號，佢宣佈同同公司藝人兼老友三枝夕夏組成愛內里菜&三枝夕夏，仲發表一首歌《100扇門》，成為名偵探柯南嘅電視版片尾曲之一。

2007年又以愛內里菜&三枝夕夏發表《宛如橫渡七海的風》，呢首歌同時係名偵探柯南第十一部劇場版紺碧之棺嘅主題曲。同年12月19號，佢第二十五首歌《不成眠的夜晚／PARTY TIME PARTY UP》響Oricon公信榜排頭十，係愛內時隔一年幾再次入返公信榜。

2008年，佢先後開咗兩次show（RINA AIUCHI "R-Live vol.5''同埋RINA AIUCHI "R-Live vol.6"），同年8月20號參加『名探偵コナン 夏祭り 〜夢の初ライブ〜』，12月27號出嘅歌《Friend／素顔のまま》再打入公信榜。2009年10月21號，佢發表個人第三十一首單曲《Magic》，又做咗名偵探柯南嘅電視版片尾曲之一。

2010年，愛內響一場同歌迷嘅聚會上，突然宣佈因為甲狀腺出事而要引退，響同年9月26號完成最後一場巡迴演出，12月31號正式引退。由2003年開始，愛內年年都會響自己嘅生日個日搞《里菜♥祭り》，呢個係佢得意同出名嘅地方之一，但2010年之後就再冇搞過。引退之後，佢開始對狗仔有興趣。2012年9月14號，佢響自己個blog上宣佈將會狗仔品牌「Bon Bon Copine」，主要係賣狗仔物品。之後佢嘅精力好多都放響呢個品牌到，但佢都成日以生意人嘅身份上節目。

2015年9月2號，佢話自己個病已經好返，宣佈以「**垣內RIKA**」呢個名復出，同年又改以真名活動。復出之後，佢成日都淨係開show，冇咩嘢出新歌。2017年，佢突然自爆，話自己響2015年響未結婚之下生咗個仔，依家係單親家庭，令唔少fans心碎同大受打擊。2018年又改藝名叫**R**，發表數碼單曲《WARM PRAYER》，係佢相隔8年嚟再次推出音樂作品。2020年，佢發表個人第九張錄音室專輯《Ring》。2021年宣佈重新以「愛內里菜」作為藝名。

2021年3月18號，佢話響做GIZA studio旗下藝人個陣受到唱片公司監製非禮同埋性騷擾，飽受精神上嘅痛苦，但唱片公司扮睇唔到，佢最後被迫響2010年話係甲狀腺出事而要引退，依家佢入稟大阪地方裁判所向GIZA studio索償1000萬日圓（折合710萬港紙）。GIZA studio否認愛內嘅指控。2022年10月13號，大阪地方裁判所認為愛內嘅指控唔係事實，裁定愛內敗訴，愛內表示會上訴。

### 個人醜聞

自復出之後，愛內接連爆出好多醜聞，形象插水。2018年，佢畀記者爆出同某位社長有地下情，而愛內仲係知道對方有老婆嘅情況下甘願做人小三；另外，佢仲成日同社長周圍去蒲，完全唔顧個仔。愛內唔認同個位社長有婚外情，話同佢淨係老友。

2020年7月15號，愛內嘅細妹、「Bon Bon Copine」董事垣內求實子以公司嘅名義賣假冒嘢，涉嫌違反商標法而畀差人拉咗；而「Bon Bon Copine」嘅總部都畀差人搜查。呢件事嚴重打擊當時業務正響到蒸蒸日上嘅「Bon Bon Copine」，愛內為咗平息事件，就炒咗細妹魷魚，並且話會深切反省。

攷
-

1. 1 2  〈愛内里菜の新着ニュース・新曲・ライブ・チケット情報 | BARKS〉. *www.barks.jp*. 喺2021-01-15搵到.
2. ↑  〈女星爆當情婦！放生2歲兒伴遊社長 毀單親好媽媽形象〉. 《東森新聞》 (繁體中文). 喺2021-01-15搵到.
3. ↑  〈愛内里菜重新演唱《戀愛是冒險、驚喜、恐懼》主題歌，39歲的她超美聲音依舊爆炸好聽 | 宅宅新聞〉. *news.gamme.com.tw*. 2020-04-14. 喺2021-01-15搵到.
4. 1 2  〈元愛内里菜の垣内りか、シングルマザーを告白 ２歳長男抱え「父としての分まで…」/デイリースポーツ online〉. 《デイリースポーツ online》 (日文). 喺2021-01-15搵到.
5. 1 2 3  〈元・愛内里菜 長男置いて不倫タイ旅行【平成ベストスクープ】 | 女性自身〉. 《WEB女性自身》 (日文). 喺2021-01-15搵到.
6. ↑  〈【華麗な転身事情】歌手・愛内里菜、郷里に戻りペット産業に旋風巻き起こす 『名探偵コナン』ＯＰ曲が大ヒット〉. *zakzak* (日文). 喺2021-01-15搵到.
7. ↑  〈"元・愛内里菜"垣内りか、5年ぶり歌手活動再開「ファンが背中押してくれた」 | ORICON NEWS〉. *web.archive.org*. 2017-12-02. 歸檔時間2017-12-02. 喺2021-01-15搵到.`{{cite web}}`: CS1 maint: bot: original URL status unknown (link)
8. ↑  〈愛内里菜、改名を発表　知られざる苦悩と現在の生活を語る　モデルプレスインタビュー - モデルプレス〉. *web.archive.org*. 2017-12-23. 歸檔時間2017-12-23. 喺2021-01-15搵到.`{{cite web}}`: CS1 maint: bot: original URL status unknown (link)
9. ↑  〈元・愛内里菜のＲが「鬼滅の刃」禰豆子のコスプレで「炎」を歌う動画を公開「凄いリアル」「歌も最高」〉. 《スポーツ報知》 (日文). 2020-12-08. 喺2021-01-15搵到.
10. ↑  〈20年前遭監製非禮 愛內里菜告前東家索700萬港元〉. 《on.cc東網》. 喺2022-10-17搵到.`{{cite web}}`: CS1 maint: url-status (link)
11. ↑  〈「愛内里菜」のセクハラ提訴、元事務所は事実否定 - 事件・事故 - 芸能 : 日刊スポーツ〉. *nikkansports.com* (日文). 喺2022-10-17搵到.
12. ↑  INC, SANKEI DIGITAL (2022-10-13). 〈セクハラ訴訟敗訴の愛内里菜「不当な判決」 控訴の意向示す〉. 《サンスポ》 (日文). 喺2022-10-17搵到.
13. ↑  〈元「愛内里菜」垣内りか、逮捕の妹社長を解任処分 - 芸能 : 日刊スポーツ〉. *nikkansports.com* (日文). 喺2021-01-15搵到.

註
-

1. ↑  中途，即係中文嘅「中途退學」